મુઠ્ઠીમાંથી સરતી રેતીની માફક સમય સરી રહ્યો. મહિનાને જતા શી વાર ? હમેશા સમયની સાથે દોડતાં યશવંતભાઇને સમયની બ્રેક લાગી ગઇ. નોકરીનો છેલ્લો દિવસ. પાંત્રીસ વરસની ઉજ્જ્વળ કારકિર્દી પર પૂર્ણવિરામ. ઓફિસમાં ભવ્ય વિદાય સમારંભનું આયોજન… યશવંતભાઇના ગુણગાન ગાતા ભાષણો…સુંદર મજાની ભેટ.. થોડા શરમાતા..થોડા હસતા..યશવંતભાઇએ વિદાયની યાદગીરીરૂપે નમ્રતાથી ભેટ સ્વીકારી. બધાનો આભાર માન્યો. ફોટાઓ પડાવ્યા. અને મીઠી સ્મૃતિઓ વાગોળતા..એક ધન્યતા સાથે graceful exit કરી તેઓ ઘેર આવ્યા.